МХХ ходимлари ўнлаб тадбиркор мол-мулкини тортиб олди « Ўзбекистон Халқ Ҳаракати\n23 September 2017 - 12:37\nЎзбекистонлик бир-бирини танимайдиган бир неча тадбиркорнинг “Элтуз” мухбирига маълум қилишича, 2010-2016 йиллар давомида МХХ Миллий ҳавфсизлик ва МХ (СБ) ҳавфсизлик хизмати ходимлари ўнлаб йирик ва ўрта тадбиркорларнинг кўчмас мулкини товламачилик билан ўз номларига ўзлаштириб олган.\nЎзбекистон Бош Прокуратурасининг юқори мартабали ходимларидан бири бундай товламачиликдан жабр кўрган тадбиркорларнинг иддаоси мутлақо асосли экани, ҳақиқатан ҳам ўз номларига ўзлаштириб олишаётгани ва бу ҳол довом этаётганини айтди.\nМҲҲ зобити Анвар Халимбетовнинг ҳужжати\nИсми сир қолишини сўраган тадбиркорлардан бири “Элтуз” мухбирига исбот тариқасида ана шундай “ихтиёрий-мажбурий” олди сотди ҳужжатларини йўллади.\nҲужжатда, тадбиркорнинг айтишича, у ўзига нисбатан олиб борилган тергов пайтида “ҳибс”га олинган Тошкент марказидаги 300 квадрат метрдан каттароқ квартирасини 55 миллион сўмга (6 минг доллар атрофида) Миллий Хавфсизлик Хизмати ходимига ўтказиб берганини кўриш мумкин.\nМустақил суриштирув олиб борган “Элтуз” мухбири, Тошкент марказидаги квартира эгасининг ҳақиқатан ҳам МХХ зобити эканини аниқлашга муваффақ бўлди.\nТақдим қилинган ҳужжатларга кўра у, 37 ёшли МХХ зобити, Анвар Халимбетовдир.\nТадбиркорнинг айтишича, Тошкентда 6 минг долларга 300 квадрат метрдан каттароқ бўлган квартира тугул “ҳожатхона ҳам сотиб олиш” имконсиз.\n“Элтуз” мухбири суҳбатлашишга муваффақ бўлган яна бир нечта тадбикор ўзлари ва яқинлари номига қайдга олинган кўчмас мулк, автомашина ва қимматбаҳо буюмларни МХХ ва СБ ходимлари номига ўтказиб, ўз жонларини қутқариб қолишганини айтишди.\nУлардан бирортаси ўз номлари ошкор бўлишини истамади, аммо нашр этмаслик шарти билан “олди-сотди” шартномаларини “Элтуз” мухбирига намойиш этди.\nЎзбекистон Бош прокуратураси ходими “янги уй эгалари”дан камида бир нафарини яхши танишини, унинг марҳум президент Каримов хавфсизлик хизматида юқори мартабали ходим бўлганини билдирди.\nПрокуратура ходимининг айтишича, тадбиркорлардан мол-мулкни тортиб олиш ҳоллари охирги ойларда кучайган. Бу ҳолга Шавкат Мирзиёевнинг иқтисодий жиноятларда айбланган шахсларга нисбатан афв фармонини чиқаргани сабабдир.\nМХХ ходимлари, “Элтуз” суҳбатдошларига кўра, Шавкат Мирзиёев ёмонотлиқ қилиш – “унинг орқасидан пичоқ уриш” – мақсадида афв фармонини оёқ ости қилмоқда.\nЎзбекистон президентининг ўтган йил октябрь ойида қабул қилган амнистия қарорига кўра Ўзбекистонда 40 мингга яқин одам афв этилди, жумладан терговда бўлган юзлаб тадбикорларга нисбатан қўзғатилган жиноят ишлари тўхтатилди.\nАммо, афтидан, хавфсизлик ходимлари пайтдан фойдаланиб қолишаётган кўринади.